Okresná prokuratúra Rimavská Sobota 
Jesenského 1, 979 80 Rimavská Sobota 1

Sp. zn. : 2 Pv 58/15/6609	Rimavská Sobota, 28.5.2015
EEČ : 2-49-49-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov.

Rozhodol: 	prokurátorka Okresnej prokuratúry Rimavská Sobota
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
od 01.02.2014 do 21.05.2015 v XXXXX a všade inde, kde sa zdržiaval si neplnil pravidelne a v plnej výške svoju zákonnú vyživovaciu povinnosť, ktorá mu vyplýva z § 62 odsek 3 a nasl. Zákona o rodine číslo 36/2005 Zbierky zákonov a  ktorá mu bola uložená rozsudkom Okresného súdu XXXXX, spisovej značky 1P/16/2011-21 z 14.02.2011, právoplatným a vykonateľným 21.02.2011 a to prispievať výživným na svoju dcéru mal. XXXXX, nar. XXXXX v XXXXX, sumou vo výške po 30,-- € mesačne, vždy do 25-teho dňa toho ktorého mesiaca vopred do rúk matky dieťaťa XXXXX, nar. XXXXX v XXXXX, trvalým bydliskom XXXXX, XXXXX. XXXXX, ktorú vyživovaciu povinnosť začal za neho plniť Úrad práce, sociálnych vecí a rodiny XXXXX, odbor sociálnych vecí a rodiny, ktorý úrad vyplácal matke XXXXX na dieťa mal. XXXXX náhradné výživné vo výške 30,-- € mesačne, počnúc dňom 01.03.2014 na základe rozhodnutia RS1/OPHN/SOC/2014/35988 z 09.07.2014, právoplatného a vykonateľného 05.08.2014 a nasl. rozhodnutí, aj napriek tomu, že za uvedené obdobie pracoval a stále pracuje ako barman v spoločnosti XXXXX XXXXX XXXXX, čím mu vznikol na bežnom zameškanom výživnom za uvedené obdobie do 25.05.2015 dlh pre matku dieťaťa XXXXX vo výške 145,-- €.

lebo zanikla trestnosť činu.

Odôvodnenie:
Vyšetrovateľ Okresného riaditeľstva Policajného zboru, odboru kriminálnej polície XXXXX uznesením spisovej značky ORP-17/1-VYS-2015 z 23.01.2015 podľa § 199 odsek 1 Trestného poriadku začal trestné stíhanie a súčasne podľa § 206 odsek 1 Trestného poriadku vzniesol obvinenie XXXXX, za prečin zanedbania povinnej výživy podľa § 207 odsek 1, odsek 3 písmeno c) Trestného zákona, na tom skutkovom základe, ako je to uvedené vo výrokovej časti tohto uznesenia. 

Následne bolo vyššie citované protiprávne konanie obvineného XXXXX vyšetrovateľom PZ prekvalifikované na prečin zanedbania povinnej výživy podľa § 207 odsek 1 Trestného zákona.

Dňa 27.05.2015 bol na tunajšiu prokuratúru predložený vyšetrovací spis na vec sa vzťahujúci, spolu s návrhom vyšetrovateľa Policajného zboru na zastavenie trestného stíhania obvineného XXXXX podľa § 215 odsek 1 písmeno h) Trestného poriadku s poukazom na ustanovenie o účinnej ľútosti podľa § 86 odsek 1 písmeno a) Trestného zákona, za prečin zanedbania povinnej výživy podľa § 207 odsek 1 Trestného zákona.

Preskúmaním spisového materiálu ako aj citovaného návrhu povereného príslušníka som zistila, že tento je dôvodný. 
		
Obvinený XXXXX pred vyšetrovateľom PZ 26.02.2015 uviedol, že priznáva svoj dlh na výživnom, ľutuje čo sa stalo a svoj dlh na výživnom vyplatí včas, pričom bývalej manželke dáva oveľa viac ako len bežné výživné, ktoré mu bolo určené súdom. Dňa 16.04.2015 využil svoje zákonné právo a v predmetnej veci vedenej proti jeho osobe odmietol vypovedať. Zároveň do vyšetrovacieho spisu doložil ústrižky o zaplatení výživného z 29.01.2014 vo výške 40,-- €, zo 17.10.2014 vo výške 45,-- €, z 15.12.2014 vo výške 100,-- €, z 03.03.2015 vo výške 100,-- €, zo 04.03.2015 vo výške 115,-- € a z 13.04.2015 vo výške 30,-- €. Posledné výživné uhradil 18.05.2015 vo výške 40,-- €, ako to vyplýva z ústrižku o zaplatení výživného. 

V spisovom materiáli sa nachádzajú overené fotokópie ústrižkov, z ktorých je zrejmé, že obvinený XXXXX vyplatil vyššie citované sumy ako výživné matke dieťaťa XXXXX. 

Do vyšetrovacieho spisu bol v priebehu vyšetrovania zabezpečený rodný list mal. XXXXX ako aj rozsudok Okresného súdu XXXXX spisovej značky 1P/16/2011-21 z 14.02.2011, právoplatný a vykonateľný 21.02.2011, ktorým bol XXXXX súdom zaviazaný prispievať výživným na svoju dcéru mal. XXXXX, nar. XXXXX v XXXXX sumou vo výške po 30,-- € mesačne, vždy do 25-teho dňa toho ktorého mesiaca vopred do rúk matky dieťaťa XXXXX, nar. XXXXX v XXXXX, trvalým bydliskom XXXXX, XXXXX XXXXX

Svedkyňa a zároveň poškodená XXXXX 27.02.2015 vypovedala, že jej bývalý manžel XXXXX bol súdom zaviazaný k plneniu si vyživovacej povinnosti na dcéru XXXXX do jej rúk po 30,-- € mesačne. Nakoľko si túto povinnosť od januára 2014 opätovne neplnil pravidelne a mal na výživnom dlh, podala na neho trestné oznámenie. Dlhoval jej na výživnom 145,-- €. 10.03.2015 menovaná vypovedala, že XXXXX jej v marci zaplatil 145,-- € na výživnom. Ďalej uviedla, že na dieťa poberá aj náhradné výživné od ÚPSVaR XXXXX s tým, že jej dieťa od februára 2014 až doposiaľ núdzou netrpelo, nakoľko sa o svoju dcéru stará riadne podľa svojich schopností a možností. Ďalej bola vypočutá 17.04.2015 a 21.05.2015, v ktorých výpovediach svedkyňa a zároveň poškodená XXXXX jednoznačne potvrdila, že obvinený XXXXX jej uhradil celé zameškané výživné od februára 2014 až do konca mája 2015.

	Svedkyňa XXXXX vo svojej výpovedi uviedla, že matka dieťaťa mal. XXXXX, XXXXX požiadala tento úrad o vyplácanie náhradného výživného vo výške 30,-- € mesačne, nakoľko otec dieťaťa si vyživovaciu povinnosť neplnil pravidelne a včas. Poukazujúc na uvedené jej bolo priznané výživné vo výške po 30,-- € mesačne a doložila do vyšetrovacieho spisu aj rozhodnutia tohto úradu o náhradnom výživnom. 

Podľa § 207 odsek 1 Trestného zákona sa prečinu zanedbania povinnej výživy dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného. 

Podľa § 215 odsek 1 písmeno h) Trestného poriadku prokurátor zastaví trestné stíhanie, ak zanikla trestnosť činu. 

Podľa § 86 odsek 1 písmeno a) Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

Vzhľadom k vyššie uvedeným skutočnostiam, keďže si obvinený XXXXX od 01.02.2014 do 25.05.2015 splnil svoju vyživovaciu povinnosť v plnej výške a uhradil zameškané výživné za dané obdobie matke dieťaťa XXXXX a nakoľko o ich maloletú dcéru XXXXX bolo riadne postarané zo strany jej matky a táto núdzou netrpela, som preto rozhodla tak, ako je to uvedené vo výrokovej časti tohto uznesenia.

Poučenie:

Proti tomuto uzneseniu je prípustná sťažnosť, ktorú je možné podať do troch dní od jeho oznámenia u prokurátorky Okresnej prokuratúry Rimavská Sobota. O sťažnosti rozhodne prokurátor Krajskej prokuratúry Banská Bystrica. Sťažnosť má odkladný účinok.

JUDr. Renáta Vavráková
prokurátorka